Kurt Cobain

Kurt Donald Cobain (født 20. februar 1967 i Aberdeen, Washington, død 5. april 1994 i Seattle) var en amerikansk musiker, der som sanger, guitarist og sangskriver i rockgruppen Nirvana regnes som en af 90'ernes mest betydningsfulde musikere. Cobain, som ligeledes udviste et stort talent for malerkunst, blev udråbt som en af de førende talsmænd for den såkaldte Generation X ((Grunge)), og hans død som 27-årig har manifesteret hans ikonstatus i Klub 27.

Opvækst 
Cobains forældre blev skilt, hvilket førte til, at han - i det meste af sin opvækst - flyttede rundt mellem familie.

Som teenager blev han mobbet, efter det kom frem, at han havde været romantisk interesseret i en overvægtig og kognitivt udfordret pige fra en af skolens specialklasser.

Karriere 
Cobain dannede i 1987 Nirvana sammen med Krist Novoselic og Chad Channing. Channing forlod bandet i 1990 og blev samme år erstattet af Dave Grohl. Bandet debuterede med albummet Bleach i 1989, men det helt store gennembrud kom først i efteråret 1991, hvor singlen "Smells Like Teen Spirit" og albummet Nevermind katapulterede Nirvana blandt de største navne i musikindustrien.

I januar 1992 indtog Nevermind førstepladsen på den amerikanske albumhitliste Billboard.

Nirvanas sidste album i Kurt Cobains levetid, In Utero, udkom i september 1993.

Selvom Nirvana blev opløst med Cobains død, har gruppen siden udgivet flere livealbums, heriblandt MTV Unplugged In New York (1994), From the Muddy Banks of the Wishkah (1996) og Live at Reading (2009).

Privat 
I februar 1992 giftede Cobain giftede sig med Courtney Love. De fik datteren Frances Bean Cobain 18. august samme år. Den sårbare og komplekse Cobain havde imidlertid svært ved at finde sig til rette i rollen som rockstjerne, generationstalmand, ægtemand og familiemand.

For at dulme sine depressioner og kroniske mavesmerter udviklede han et heroinmisbrug, der resulterede i flere overdoser. I forbindelse med Nirvanas sidste Europaturné blev han indlagt på et sygehus i Rom 4. marts 1994 efter en overdosis bestående af Rohypnol og champagne. Dette skulle angiveligt have været hans første selvmordsforsøg.

Død 
Den 30. marts 1994 blev Kurt Cobain indlagt på afvænningsklinikken Exodus Recovery Center i Los Angeles for at komme ud af sit heroinmisbrug.

Dagen efter indlæggelsen stak han af og tog hjem til Seattle, hvor han den 5. april begik selvmord med et haglgevær i garagen ved sin villa på Lake Washington Blvd. Først tre dage senere, 8. april, blev han fundet af elektrikeren Gary Smith.

Selv om dirigent David Woodard havde bygget en Dreamachine til Cobain, blev rapporter om, at Cobain havde brugt den psykoaktive enhed overdrevent i dagene op til sit selvmord, modsagt af senere fund.

Eftermæle 
Cobains voldsomme død kom som et chok for Nirvanas mange fans og resten af verden. I de efterfølgende år har han fået øget kult- og mytestatus, og hans popularitet er forblevet usvækket.

Cobains liv og karriere er blevet fremstillet i Charles R. Cross' biografi 'Heavier than Heaven' (2001) og Brett Morgans dokumentarfilm 'Montage of Heck' (2015).

Som et resultat af at mange fans har haft svært ved at acceptere Kurt Cobains selvmord, er der opstået flere konspirationsteorier om hans død.

I 2018 afviste en domstol i Seattle at frigive billeder fra dødsstedet.

Kilder

Eksterne henvisninger 

 
 

Musikere fra USA
Personer der har begået selvmord
Amerikanere i 1900-tallet